Danskene reagerer på Bendtners truse-straff
Det europeiske fotballforbundet (UEFA) likte dårlig danskens målfeiring da han i etterkant av 2-2-målet mot Portugal i forrige uke viste en grønn boxershorts for en hel verden. På den sto navnet til bettingselskapet Paddy Power. «Suspensjonen på én kamp blir gjeldende i kommende VM-kvalifiseringen», skriver UEFA i en uttalelse. Bendtner mister dermed danskenes hjemmekamp mot Tsjekkia i september. I tillegg er han bøtelagt med 100.000 euro (750.000 kroner). - Det må være verdens dyreste underbukser. Alle fornuftige mennesker vil være overrasket over størrelsen på denne boten, sier Bendtner-rådgiver Jesper Lynghus. Han legger til at jurister skal se på saken før de kommer med en offisiell uttalelse, men Lynghus er ikke redd for å si at boten er ren skivebom. - Jeg er ikke jurist, men jeg bruker sunn fornuft. Det er jo helt tåpelig, sier han. Det er imidlertid klart at Bendtner også har tråkket i salaten. Ifølge UEFAs regler er det ikke anledning for å reklamere for spillselskaper under EM. 24-åringen har tre dager på seg til å anke avgjørelsen. Det kommer han nå til å gjøre. - Vi anker dommen, og så tar vi det derfra, sa angriperen til dansk TV 2 mandag kveld. Danmark røk ut av mesterskapet etter 1-2-tapet mot Tyskland i siste gruppekamp søndag.
Nicklas Bendtner ble mandag ilagt karantene og en kjempebot for å ha vist reklame da han feiret et mål i fotball-EM. Støtteapparatet rundt Danmark-spissen mener straffen er altfor tøff.